62009CJ0423_FI
Asianosaiset
Tuomion perustelut
Päätöksen päätösosa
Asianosaiset
Asiassa C‑423/09,
jossa on kyse EY 234 artiklaan perustuvasta ennakkoratkaisupyynnöstä, jonka Hoge Raad der Nederlanden (Alankomaat) on esittänyt 2.10.2009 tekemällään päätöksellä, joka on saapunut unionin tuomioistuimeen 29.10.2009, saadakseen ennakkoratkaisun asiassa
Staatssecretaris van Financiën
vastaan
X BV,
UNIONIN TUOMIOISTUIN (viides jaosto),
toimien kokoonpanossa: jaoston puheenjohtajan tehtäviä hoitava tuomari E. Levits (esittelevä tuomari) sekä tuomarit M. Safjan ja M. Berger,
julkisasiamies: J. Mazák,
kirjaaja: johtava hallintovirkamies M. Ferreira,
ottaen huomioon 2.9.2010 pidetyssä istunnossa esitetyn,
ottaen huomioon huomautukset, jotka sille ovat esittäneet
– X BV, edustajinaan advocaat N. J. Helder, advocaat M. Chin-Oldenziel ja advocaat G. Danilović,
– Alankomaiden hallitus, asiamiehinään C. Wissels ja M. de Ree,
– Yhdistyneen kuningaskunnan hallitus, asiamiehenään S. Hathaway, avustajanaan barrister K. Beal,
– Euroopan komissio, asiamiehinään L. Bouyon ja W. Roels,
päätettyään julkisasiamiestä kuultuaan ratkaista asian ilman ratkaisuehdotusta,
on antanut seuraavan
tuomion
Tuomion perustelut
1. Ennakkoratkaisupyyntö koskee tariffi- ja tilastonimikkeistöstä ja yhteisestä tullitariffista 23.7.1987 annetun neuvoston asetuksen (ETY) N:o 2658/87 (EYVL L 256, s. 1) liitteenä I olevan yhdistetyn nimikkeistön, sellaisena kuin se on muutettuna 7.9.2004 annetulla komission asetuksella (EY) N:o 1810/2004 (EUVL L 327, s. 1; jäljempänä asetus N:o 2658/87), sellaisten alanimikkeiden tulkintaa, jotka ovat merkityksellisiä kokonaisten valkosipulien luokittelemiseksi yhdistettyyn nimikkeistöön.
2. Pyyntö on esitetty oikeudenkäynnissä, jossa asianosaisina ovat Staatssecretaris van Financiën (jäljempänä Staatssecretaris) ja X BV (jäljempänä X) ja joka koskee tiettyjen maahantuotujen kokonaisten valkosipulien tariffiluokittelua.
Asiaa koskevat oikeussäännöt
Unionin säännöstö
3. Asetuksessa N:o 2658/87 olevaan yhdistettyyn nimikkeistöön kuuluvat ja pääasiassa keskeiset alanimikkeet ovat seuraavat:
”0703 tuoreet ja jäähdytetyt kepa-, salotti-, valko- ja purjosipulit sekä muut Allium -sukuiset kasvikset:
, ,
0703 20 00 – valkosipuli
– –
0712 kuivatut kasvikset, myös paloitellut, viipaloidut, rouhitut tai jauhetut, mutta ei enempää valmistetut:
– –
0712 90 90 – – muut ”
Harmonoidun järjestelmän selitykset
4. Tulliyhteistyöneuvosto, josta on tullut Maailman tullijärjestö ja joka perustettiin kansainvälisellä yleissopimuksella, joka allekirjoitettiin Brysselissä 15.12.1950, hyväksyy harmonoitua tavarankuvaus- ja koodausjärjestelmää koskevan kansainvälisen yleissopimuksen 8 artiklassa määrätyin edellytyksin harmonoidun järjestelmän komitean antamat selitykset ja tariffointisuositukset.
5. Harmonoidun järjestelmän I jaksoa koskevassa 2 huomautuksessa määrätään seuraavaa:
”Jollei toisin määrätä, kaikkialla nimikkeistössä tarkoitetaan maininnalla ’kuivatuista’ tuotteista myös dehydratoituja, haihduttamalla kuivattuja tai pakastekuivattuja tuotteita.”
6. Ryhmää 7 koskeva selitys kuuluu seuraavasti:
”Tähän ryhmään kuuluvat kasvikset, myös ryhmähuomautuksessa 2 luetellut tuotteet, tuoreina, jäähdytettyinä, jäädytettyinä (kypsentämättömät tai höyryssä tai vedessä keitetyt), väliaikaisesti säilöttyinä tai kuivattuina (myös dehydratoituina, haihdutettuina tai pakastekuivattuina). – –
Termillä ’jäähdytetty’ tarkoitetaan, että tuotteen lämpötilaa on alennettu, yleensä noin 0 °C:n tasolle, ilman että tuote on jäätynyt. Kuitenkin eräät tuotteet, kuten peruna, voidaan katsoa jäähdytetyksi, kun niiden lämpötilaa on alennettu +10 °C:seen ja se säilytetään sillä tasolla.
– –”
7. Harmonoidun järjestelmän nimikettä 0712 koskeva selitys kuuluu seuraavasti:
”Tähän nimikkeeseen kuuluvat nimikkeiden 07.01–07.09 kasvikset, jotka on kuivattu (myös dehydratoitu, haihdutettu tai pakastekuivattu) eli joista eri menetelmin on poistettu niiden luontainen vesipitoisuus. – –
Tähän nimikkeeseen kuuluvat myös rouhitut tai jauhetut kasvikset, kuten parsa, kukkakaali, persilja, kirveli, kepasipuli, valkosipuli ja ruoti- eli lehtiselleri, joita yleensä käytetään joko maustamisaineksina tai keittojen valmistukseen.
– –”
Pääasia ja ennakkoratkaisukysymys
8. X teki tulliasioitsijana 9.12.2004–6.6.2005 15 vapaaseen liikkeeseen luovuttamista koskevaa ilmoitusta Kiinasta peräisin olevista ja maahantuonnin aikaan jäähdytyskonteissa olleista kokonaisista valkosipuleista. Tuonti-ilmoituksissa ilmoitettiin joka kerta alanimikkeeksi yhdistetyn nimikkeistön alanimike 0712 90 90 ja tavaroiden kuvauksiksi ”garlic”, ”dried garlic” tai ”white dry garlic” (valkosipuli, kuivattu valkosipuli tai valkoinen kuivattu valkosipuli).
9. Tulliviranomaisten luovutettua tavarat varastoyritys toimitti valkosipulikontin kylmätilaan, jossa sitä säilytettiin -3 °C:n lämpötilassa.
10. Elokuussa 2005 suoritetun hallinnollisen tarkastuksen jälkeen tullitarkastaja katsoi, että maahantuotu valkosipuli oli luokiteltava jäähdytettynä valkosipulina yhdistetyn nimikkeistön alanimikkeeseen 0703 20 00. Tullitarkastaja teki tämän jälkeen riidanalaiset tullien maksuunpanopäätökset.
11. X:n maksuunpanopäätöksistä tekemä oikaisuvaatimus hylättiin. Se nosti sen jälkeen kanteen rechtbankissa, joka totesi kanteen perusteettomaksi. X valitti tästä päätöksestä Gerechtshof te Amsterdamiin. Kyseinen tuomioistuin totesi, että tullitarkastaja ei ollut osoittanut, että olisi ollut olemassa peruste, jonka nojalla ilmoitetusta yhdistetyn nimikkeistön nimikkeestä 0712 saatiin poiketa. Staatssecretaris teki Gerechtshofin tuomiosta kassaatiovalituksen Hoge Raad der Nederlandeniin.
12. Tässä tilanteessa Hoge Raad der Nederlanden on päättänyt lykätä asian käsittelyä ja esittää unionin tuomioistuimelle seuraavan ennakkoratkaisukysymyksen:
”Minkä kriteereiden perusteella on ratkaistava, ovatko kasvikset (kokonaiset valkosipulit), jotka ovat tietyssä määrin kuivattuja mutta joista (läheskään) kaikki kosteus ei ole poistunut ja jotka tuodaan maahan jäähdytettyinä, luokiteltava yhdistetyn nimikkeistön alanimikkeeseen 0703 20 00 vai alanimikkeeseen 0712 90 90?”
Ennakkoratkaisukysymyksen tarkastelu
13. Ennakkoratkaisua pyytänyt tuomioistuin tiedustelee kysymyksellään, minkä kriteereiden perusteella on ratkaistava, kuuluuko kuivatusprosessissa käsitelty valkosipuli yhdistetyn nimikkeistön alanimikkeeseen 0703 20 00 vai alanimikkeeseen 0712 90 90.
14. Aluksi on muistutettava, että kun unionin tuomioistuimen käsiteltävänä on tariffiluokitusta koskeva ennakkoratkaisupyyntö, sen tehtävänä on paremminkin selventää kansalliselle tuomioistuimelle niitä kriteereitä, joiden soveltaminen tekee tälle mahdolliseksi luokitella oikein asianomaiset tuotteet yhdistettyyn nimikkeistöön, eikä luokitella tuotteita itse, ja näin on varsinkin siksi, ettei unionin tuomioistuimella välttämättä ole kaikkia tähän tarvittavia tietoja. On ilmeistä, että kansallinen tuomioistuin on joka tapauksessa paremmassa asemassa tekemään luokittelun (asia C-196/05, Sachsenmilch, tuomio 8.6.2006, Kok., s. I-5161, 19 kohta oikeuskäytäntöviittauksineen).
15. Vakiintuneen oikeuskäytännön mukaan oikeusvarmuus ja valvonnan helppous edellyttävät, että tavaroiden tariffiluokittelun ratkaisevana luokitteluperusteena on yleensä oltava tavaroiden objektiivisesti todettavat ominaispiirteet ja ominaisuudet, sellaisina kuin ne on määritelty yhdistetyn nimikkeistön nimiketekstissä sekä sen jaksojen tai ryhmien huomautusten teksteissä (ks. mm. asia C-376/07, Kamino International Logistics, tuomio 19.2.2009, Kok., s. I-1167, 31 kohta ja asia C-370/08, Data I/O, tuomio 20.5.2010, 29 kohta, ei vielä julkaistu oikeustapauskokoelmassa).
16. Komission laatimat yhdistetyn nimikkeistön selittävät huomautukset sekä harmonoidun järjestelmän osalta Maailman tullijärjestössä laaditut selitykset auttavat huomattavasti eri tullinimikkeiden sisällön tulkinnassa, vaikka ne eivät olekaan oikeudellisesti sitovia (asia C-250/05, Turbon International, tuomio 26.10.2006, Kok., s. I-10531, 16 kohta ja em. asia Data I/O, tuomion 30 kohta).
17. X väittää, että yhdistetyn nimikkeistön nimike 0703 koskee yksinomaan tuoreita ja jäähdytettyjä kasviksia, joita ei ole käsitelty säilymistä varten muutoin kuin jäähdyttämällä. Jos kasvikset ovat läpikäyneet muun säilöntäkäsittelyn kuin jäähdyttämisen, kuten kuivattamisen, niitä ei voida luokitella enää yhdistetyn nimikkeistön nimikkeeseen 0703.
18. X katsoo, että jos valkosipulin sisältämä kosteus on poistettu tiettyyn määrään asti mutta ei kokonaan, kokonaiset valkosipulit kuuluvat harmonoidun järjestelmän nimikkeeseen 0712.
19. Tätä tulkintaa ei voida hyväksyä. Harmonoidun järjestelmän selitys osoittaa, että nimike 0712 käsittää ”nimikkeiden 07.01–07.09 kasvikset, jotka on kuivattu (myös dehydratoitu, haihdutettu tai pakastekuivattu) eli joista eri menetelmin on poistettu niiden luontainen vesipitoisuus”.
20. Tämä selityksen sanamuodosta käy siten ilmi, että luokitteluun nimikkeeseen 0712 vaaditaan, että kasviksia on käsitelty intensiivisessä kuivaamisprosessissa sellaisen erikoiskäsittelyn mukaisesti, jonka päätyttyä kaikki tai melkein kaikki tuotteessa ollut kosteus on poistunut siitä.
21. Tällaisen prosessin jälkeen kasviksiin jäävän kosteuden määrä ei saa olla merkittävä, eli se ei esimerkiksi saa ylittää 10:tä prosenttia, kuten komissio ehdotti istunnossa.
22. X on lainannut asiassa 120/75, Riemer, 15.6.1976 annettua tuomiota (Kok., s. 1003) tukeakseen argumentaatiotaan, jolla se pyrkii osoittamaan, että jos kokonaiset valkosipulit ovat kuivattuja tietyssä määrin, niiden luokittelu ”tuoreena” tai ”jäähdytettynä” alanimikkeeseen 0703 20 00 on suljettu pois ja jopa osittain kuivatun valkosipulin on kuuluttava alanimikkeeseen 0712 90 90.
23. Edellä mainitussa asiassa Riemer annetussa tuomiossa tutkittiin kuitenkin ”tuoreiden” ja ”pakastettujen” marjojen välistä eroa. Kyseinen tuomio koskee tämän takia tuotteita, jotka kuuluvat eri ryhmään ja jotka ovat läpikäyneet muun käsittelyn kuin kuivaamisen.
24. Lisäksi kyseisen tuomion mukaan pakastetuille marjoille, aiheutuu pakastamisprosessin vuoksi niiden ominaispiirteiden – erityisesti solukon rakenteen – tiettyjä peruuttamattomia muutoksia siten, että ne eivät enää ole luonnollisessa tilassaan myöskään sen jälkeen, kun ne on osittain tai kokonaan sulatettu (ks. em. asia Riemer, tuomion 4 kohta).
25. Analogian perusteella on niin, että jotta valkosipuli voidaan luokitella nimikkeeseen 0712, valkosipulin kuivaamisprosessin on johdettava olennaisiin ja peruuttamattomiin muutoksiin siten, että tuote ei ole enää luonnollisessa tilassaan.
26. Sen takia veden poistamisen on muutettava olennaisesti tuotteiden objektiivisia ominaisuuksia ja ominaispiirteitä siten, että tämä muutos johtaa luokitteluun muuhun nimikkeeseen kuin 0703, joka käsittää kasvikset tuoreina ja jäähdytettyinä.
27. Näin ollen osittain kuivattu valkosipuli, joka on säilyttänyt tuoreen valkosipulin ominaisuudet ja ominaispiirteet, on luokiteltava nimikkeeseen 0703 eikä nimikkeeseen 0712.
28. Lisäksi se, että osittain kuivattu valkosipuli tuodaan maahan jäähdytettynä, osoittaa, että kuivaamisella ei ole poistettu kaikkea tai melkein kaikkea tuotteessa olevaa kosteutta, koska dehydratointi on säilömismenetelmä, joka mahdollistaa sen, että dehydratoituja tuotteita ei tarvitse säilyttää pidempään alle 0 asteessa, kuten komissio on todennut huomautuksissaan.
29. Yhdistyneen kuningaskunnan hallitus on esittänyt huomautuksissaan, että kokonaisten sipulien tai kynsien muodossa olevaa valkosipulia ei voida kuivattaa riittävästi toisin kuin rouhittua tai jauhettua valkosipulia.
30. Tältä osin on tärkeää korostaa, että nimikettä 0712 koskevassa harmonoidun järjestelmän selityksessä todetaan, että ”tähän nimikkeeseen kuuluvat myös rouhitut tai jauhetut kasvikset, kuten – – valkosipuli – –, joita yleensä käytetään joko maustamisaineksina tai keittojen valmistukseen”.
31. Tästä seuraa, että nimikkeeseen 0712 luokiteltu valkosipuli on tavallisesti rouhittua tai jauhettua valkosipulia. Kuitenkin yhdistetyn nimikkeistön nimikkeen 0712 sanamuodolla ”kuivatut kasvikset, myös paloitellut, viipaloidut, rouhitut tai jauhetut, mutta ei enempää valmistetut” ei suljeta nimenomaisesti pois sitä, että kokonaiset valkosipulit tai valkosipulin kynnet voivat kuulua tähän nimikkeeseen, jos ne ovat riittävästi kuivatettuja, vaikka sellaiset tuotteet eivät olekaan laajasti levinneitä kaupan piirissä.
32. Komissio on ehdottanut huomautuksissaan, että säilyvyysajan kestoa käytetään lisäkriteerinä kokonaisten valkosipulien luokittelussa, koska ainoastaan kokonaan kuivatettu valkosipuli voi säilyä pitkään, kun taas tuoreen tai jäähdytetyn valkosipulin säilymisaika on pakostakin lyhempi.
33. Tästä on todettava, että pitkä säilyvyysaika voi varmasti toimia lisäosoituksensa siitä, miten paljon kosteutta on poistunut valkosipulista, jotta se voidaan luokitella nimikkeeseen 0712 kuivattuna kasviksina vastakohtana luokittelulle tuoreeksi ja jäähdytetyksi valkosipuliksi.
34. On kuitenkin myös todettava, että yhdistetyn nimikkeistön nimikkeet 0703 ja 0712 eivät sisällä minkäänlaista viittausta säilymiseen luokituskriteerinä, minkä takia säilyvyysajalla itsellään ei ole vaikutusta kyseisen tuotteen tariffiluokitteluun (ks. analogisesti asia 40/88, Weber, tuomio 25.5.1989, Kok., s. 1395, 16 kohta).
35. Edellä olevan perusteella esitettyyn kysymykseen on vastattava, että asetuksen N:o 2658/87 liitteenä I olevaa yhdistettyä nimikkeistöä on tulkittava siten, että valkosipuli, jota on käsitelty intensiivisessä kuivaamisprosessissa sellaisen erikoiskäsittelyn mukaisesti, jonka päätyttyä kaikki tai melkein kaikki tuotteessa ollut kosteus on poistunut tuotteesta, kuuluu yhdistetyn nimikkeistön alanimikkeeseen 0712 90 90, mutta osittain kuivattu valkosipuli, joka on säilyttänyt tuoreen valkosipulin ominaisuudet ja ominaispiirteet, kuuluu yhdistetyn nimikkeistön alanimikkeeseen 0703 20 00.
Oikeudenkäyntikulut
36. Pääasian asianosaisten osalta asian käsittely unionin tuomioistuimessa on välivaihe kansallisessa tuomioistuimessa vireillä olevan asian käsittelyssä, minkä vuoksi kansallisen tuomioistuimen asiana on päättää oikeudenkäyntikulujen korvaamisesta. Oikeudenkäyntikuluja, jotka ovat aiheutuneet muille kuin näille asianosaisille huomautusten esittämisestä unionin tuomioistuimelle, ei voida määrätä korvattaviksi.
Päätöksen päätösosa
Näillä perusteilla unionin tuomioistuin (viides jaosto) on ratkaissut asian seuraavasti:
Tariffi- ja tilastonimikkeistöstä ja yhteisestä tullitariffista 23.7.1987 annetun neuvoston asetuksen (ETY) N:o 2658/87 liitteenä I olevaa yhdistettyä nimikkeistöä, sellaisena kuin se on muutettuna 7.9.2004 annetulla komission asetuksella (EY) N:o 1810/2004, on tulkittava siten, että valkosipuli, jota on käsitelty intensiivisessä kuivaamisprosessissa sellaisen erikoiskäsittelyn mukaisesti, jonka päätyttyä kaikki tai melkein kaikki tuotteessa ollut kosteus on poistunut tuotteesta, kuuluu yhdistetyn nimikkeistön alanimikkeeseen 0712 90 90, mutta osittain kuivattu valkosipuli, joka on säilyttänyt tuoreen valkosipulin ominaisuudet ja ominaispiirteet, kuuluu yhdistetyn nimikkeistön alanimikkeeseen 0703 20 00.